  Виталий Пронин 24-тӥ-25-тӥ инвожое шаерамы пусйизы Егитъёслэсь нуналзэс. Егитъёс котьмаин выро, соин ик та нуналъёсы но Ижын пӧртэм ужрадъёс чакламын вал: спорт, таза улон, нылпиосын шудонъёс, пӧртэм буёлъёсын пазяськон, концертъёс.Нырысетӥ нуналаз куазь удалтӥз ке, кыкетӥяз жаль гинэ зор кисьтӥз. Озьы ке но, куазь шоры учкытэк, кышкасьтэм, етӥз егитъёс шулдыръяськизы 2 нунал.Нырысетӥ нуналаз спортэз яратӥсьёс люкаськизы пляжын. Татын егитъёс волейболэн шудӥзы. Пӧртэм интыосын мылкыд карисьёс йогаен, фитнесэн вырыны быгатӥзы. Ялан ӝуась тыл доры семьяос коляскаосын потӥллям. Огшоры гинэ ӧвӧл - кин кызьы пӧрмытскыса но нылпизылэсь 4 питранэн транспортсэ чеберъяса. Кыкетӥ нуналаз мон но дасяськи йогаен вырыны. Но ӵукнаысен ик зор кисьтӥз, собере - кыдыраз. Соин ик та нуналэ чаклам тросэз ужрадъёс я ӧз ортче, я липет улэ пегӟизы. Калык ӧз ик тоды, кытчы. Ӝытпал куазь буйгаз ик, буёлъёсын пазяськисьёслы шумпотон вайиз. Ма, таос, пилемъёс шоры учкытэк, кемалась Шор площаде люкаськемын ни.- Пазяськыса, мылкыд ӝутске, - чир-р потто пиналъёс!- Калыкез талэсь тросгес вал ай, зор бере ваньзы кин-кытчы пазьгиськизы. Укылтэмъёс! - верало егитъёс. Суредаськон искусствоосъя музейлэн азбараз кык арня ӵоже концертъёс ортчылӥзы.Собере концерт кутскиз: Надежда Уткина, New NaNa группа но Ижысь мукет кырӟасьёс калыкез шулдырто. Егитъёс тэтчало. Пурысь инкуазез асьсэ яркыт тусъёсынызы - буёлъёсын пазяськемзы бере ымныръёсы куӵо-маӵо - пачылась мылкыдъёсынызы сайкытгес каро. - Гуртады эн пуке, милемын шулдыр, - кесясько сцена азьын эктӥсь волонтёръёс. Уго соос та нуналлы кема дасяськизы, флэш-моб дасязы.Нош кин яратэ дырзэ пайдаё ортчытыны но гажа рок крезьгурез вамыштӥзы Суредаськон искусствоосъя музейлэн азбараз. Туннэ татын «Усьтэм кар» фестивальлэн берпуметӥ концертэз мынэ, асьсэ творчествозэс возьмато Ижысь тодмо группаос но кырӟасьёс: «Тишин», «Долбушина и Пугач», «ТралиВали», Африканец но мукет. Таӵе ужрад Ижысь творческой адямиосты 7-тӥзэ огазея ни. Радъясьёс оско, «Усьтэм кар», П. Чайковскийлэн крезьгуро фестивалез кадь ик, кема улоз шуыса. - Куке но фестивалез 3 кузя радъяллямы, нош таязэ ваньмыз умой пӧрмиз, командамы бадӟым вал, - юрттӥськисьёсыныз калыкез тодматӥз фествиалез радъясь Александр Старков. - Та адямиос нуналлы быдэ 2 сюрс ужъёс лэсьтылӥзы. Тау Дарали Лелилы удмурт культуралы сӥзем «Тысь!» нимо нуналэз радъямез понна. 2 арня ӵоже Суредаськон искусствоосъя музейлэн азбараз быдэс лаборатория ужаз кадь. Концертъёс сяна, татын дышетскыны но луиз: Ижысь рок, кино, ужбергатон сярысь лекциос чузъяськизы, калык киужен выриз. Тӥни кытын лул шутэтске но, узырме но. Ӵапак тазьы улыны дышемын туала егитъёс: пайдаё но яркыт. - Егитъёс пӧлын вань трос волонтёръёс, кудъёсыз нуналлы быдэ юртто Ижез умойгес карыны, проектъёс малпало, ужрадъёс ортчытъяло. Егитъёс уждунтэк тыршо, тау соослы таӵе бадӟым ужез берыкъямзы понна! - пусъе Ижкарлэн йырыз Юрий Тюрин. Вераны кулэ, Ижын сяна, егитъёс шулдыръяськизы ёрос центръёс но. Котькудаз радъямын вал концертъёс, дискотекаос но спорт ӵошатсконъёс.Мария Векшина Туспуктӥз А. Горбунов но Ф. Карпов  Теги: Ижкар  